b'\n_START_ARTICLE_\nCamelot\n_START_PARAGRAPH_\nCamelot on keskiaikaisten tarinoiden kuningas Arthurin linna, josta h\xc3\xa4n l\xc3\xa4hti legendaarisille sotaretkilleen ja jonne Py\xc3\xb6re\xc3\xa4n p\xc3\xb6yd\xc3\xa4n ritarit kokoontuivat. Nimi Camelot esiintyy ensimm\xc3\xa4isen kerran 1100-luvun loppupuolella Chr\xc3\xa9tien de Troyes\'n runossa Lancelot, jossa se mainitaan Arthurin hovina. Seuraavalla vuosisadalla Camelotiin yhdistettiin my\xc3\xb6s Py\xc3\xb6re\xc3\xa4 p\xc3\xb6yt\xc3\xa4. Lis\xc3\xa4ksi kerrotaan, ett\xc3\xa4 linnan alapuolella sijaitsi kaupunki._NEWLINE_Camelotin sijaintia ei tunneta, eik\xc3\xa4 sen olemassaolosta ole todisteita. Se on yhdistetty muun muassa linnavuori Cadbury Castleen, etel\xc3\xa4-Walesin Caerleoniin sek\xc3\xa4 roomalaiseen Camulodunumiin eli Colchesteriin.\n_START_SECTION_\nCamelot populaarikulttuurissa\n_START_PARAGRAPH_\nSanaa Camelot k\xc3\xa4ytet\xc3\xa4\xc3\xa4n joskus viitatessa Yhdysvaltain presidentti John F. Kennedyn vuosien 1960\xe2\x80\x931963 hallintoon ._NEWLINE_Alan Jay Lernerin ja Frederick Loewen musikaali Camelot perustuu l\xc3\xb6yh\xc3\xa4sti kuningas Arthurin legendaan._NEWLINE_Elokuvassa Monty Pythonin hullu maailma kuningas Arthur kutsuu Camelotia "hupsuksi paikaksi", ja Py\xc3\xb6re\xc3\xa4n p\xc3\xb6yd\xc3\xa4n ritarit p\xc3\xa4\xc3\xa4tt\xc3\xa4v\xc3\xa4tkin n\xc3\xa4in ollen olla menem\xc3\xa4tt\xc3\xa4 sinne._NEWLINE_Nettiroolipeli RuneScapessa Camelot on paikka, jossa pelaaja voi muun muassa tavata kuningas Arthurin ja Py\xc3\xb6re\xc3\xa4n p\xc3\xb6yd\xc3\xa4n ritarit.'